google/wiki40b huggingface dataset:
Karl-Heinz Steffens

Liv og virke

Karl-Heinz Steffens studerte fra 1982 til 1985 klarinett ved Hochschule für Musik und Darstellende Kunst Stuttgart under Ulf Rodenhäuser. Etter sitt første engasjement som klarinettis ved Kassel statsteater, var han solo-klarinettist ved Frankfurt-operaen (1985-89). Siden arbeidet han for Symphonieorchester des Bayerischen Rundfunks (1989-96) og for Berliner Philharmoniker (2001–2007). 
Steffens underviste ved Hannover høyskole for musikk og teater i perioden 1996 til 1999. I 2001 tiltrådte han som professor ved Hochschule für Musik „Hanns Eisler“ Berlin
Didier Agathe

Unge år

Agathe begynte sin karriere i Ligue 1 med Montpellier HSC, og hadde også en utlånsperiode hos Olympique Alès.

Raith Rovers

Han flyttet til Skottland i 1999, og spilte én sesong for Raith Rovers. På den tiden spilte han som angrepsspiller. Målene hans tiltrakk seg oppmerksomhet bl.a. fra Premier League-klubben Hibernian, som signerte ham på en korttidskontrakt sommeren 2000.

Hibernian

Agathe scoret fire mål på fem Skotsk Premier League-kamper for Hibs, som også benyttet ham som spiss.

Celtic

De bemerkelsesverdige prestasjonene og hans korttidskontrakt med Hibs førte til at Celtic signerte Agathe for bare £35.000. Martin O'Neill benyttet Agathe som enten høyreback eller høyre kantspiller, og Agathe ble fast på O’Neills lag. Klubben vant tre ligamesterskap og nådde helt til finalen i UEFA-cupen i 2003. Etter flere gode kamper i europacupen ble Agathe knyttet til overganger til Juventus og Valencia i løpet av 2001–2002 sesongen. I februar 2004 uttrykte den skotske landslagssjefen, Berti Vogts, interesse i å ta ut Agathe til spill for Skottland.
Agathe spilte nesten ingen kamper i 2005–2006 sesongen under den nye manageren Gordon Strachan, og han forlot Celtic på en fri overgang på slutten av den sesongen.

Aston Villa

Agathe var på prøvespill hos Premier League-klubben Blackburn Rovers før 2006-2007-sesongen startet. Han begynte å trene med Aston Villa, som da ble ledet av hans tidligere Celtic-sjef Martin O'Neill, etter at hans forsøk på å slutte seg til Blackburn gikk i vasken. Han avtalte en korttidskontrakt og fikk sin Villa-debut borte mot Tottenham Hotspur i en 1–1-kamp. Den 11. januar 2007 avsluttet Agathe sin tid med Aston Villa, etter at klubben valgte ikke å forlenge hans korttidskontrakt. Agathe fikk totalt seks kamper som innbytter i sin korte periode på Villa Park, men startet aldri en eneste kamp.

JS Saint-Pierroise

Han signerte deretter for JS Saint-Pierroise, en klubb som holder til i hans hjemland Réunion.
Agathe har bygget opp et akademi for unge fotballspillere på Réunion. Tre spillere derfra — Heeking Jerome, Mathis Yohan og Jeremy Judith — signerte for Stirling Albion i august 2010.

Spillerposisjon

Agathe har vanligvis spilt som forsvarer (høyreback), høyre kantspiller eller som angrepsspiller (tidlig i karrieren).

Film

Agathe, som spilte over 100 ligakamper for Celtic, ble portrettert i en spillefilm som Rangers-spiss i Robert Duvall-filmen A Shot at Glory.
Skeid Fotball

Hjemmebane

Skeid Fotball spiller for tiden sine hjemmekamper på Nordre Åsen. Skeid flyttet fra Bislett til Nordre Åsen etter nedrykket fra 2. divisjon i 2012. Før dette spilte Skeid på Bislett i perioden 2007–2012 og Voldsløkka matchbane i 1998–2007. Tidligere har Skeid spilt på Ullevaal og Bislett.  
Da Skeid i 2007-sesongen rykket opp til 1. divisjon, måtte klubben flytte fra Voldsløkka til Bislett. Skeid fikk ikke lenger lov av Norges Fotballforbund (NFF) til å bruke Voldsløkka som hjemmebane, på grunn av banens dårlige forfatning. Hovedgrunnen til at NFF nektet Skeid å spille på Voldsløkka var banens dårlige sanitærforhold for tilskuere og garderobefasiliteter for spillere og ledere. Både Voldsløkka matchbane og Bislett stadion er eid av Oslo kommune.
Skeid har i mange år arbeidet for at Voldsløkka matchbane skal flyttes og rustes opp. 15. oktober 2008 vedtok bystyret i Oslo en disponeringsplan for Voldsløkka-området. Dette vedtaket innebærer blant annet at Voldsløkka matchbane skal flyttes til hjørnet av Uelands gate og Stavangergata. Det gjenstår ennå å få kommunen til å sette av penger til utbyggingen, men ny Voldsløkka matchbane vil bety mye for idretten i Oslo øst, for Skeid og Sagene IF.

Klubbens trenere de siste årene

Skeid Fotballs trener i 2010 var Arild Stavrum. Med seg i trenerteamet hadde han assistentene Eivind Sundet og Are Østreng, samt keepertrener Onar Nymoen. Den 2. april 2009 ble det kjent at Stig Inge Bjørnebye ble med i Skeids sportslige utvalg. I mai 2010 ble hovedtrener skiftet ut. Stavrum gikk som følge av klubbens økonomiske situasjon og mangeårig Kjelsåstrener Stig Mathisen tok over ut sesongen. Før 2011-sesongen ble Ole-Kristian Vikan ansatt som ny trener. Vikan trakk seg i september 2012 og Kjell Sverre Hansen Wold overtok. Sommeren 2015 gikk Hansen Wold av, og ble erstattet av et trenerteam med Stig Mathisen, Erik Skrettingland og Johnny Ademaj resten av sesongen. Foran 2016 sesongen ble Ørjan Valla ansatt som ny hovedtrener. Han ble erstattet 2. mai, og inn kom Tom Nordlie.

Supporterforening

Skeids supportere er «Skeidoksene» (også bare «Oksene»). Skeidoksene har som overordnet formål å støtte Skeids a-lag i fotball i kamper, så vel hjemme som borte.
Supporterklubben har tatt sitt navn fra Oksefontenen på Torshov. Supporterleder er Jonny Olsen.
HevyDevy Records

HevyDevy Records (også kjent som HDR) er et canadisk plateselskap, grunnlagt og eid av frontmannen i Strapping Young Lad og The Devin Townsend Band, Devin Townsend.
De fleste (om ikke alle) bandene på HDR spiller en eller annen form for heavy metal, derav navnet Hevy. Devy er et tilnavn til Devin Townsend, som blant annet er henvist til på Strapping Young Lads sang «AAA» fra albumet City.
Selv om HDR har utgitt og distribuert materiale fra andre band, så er selskapets eneste faste kunder bandene til Devin Townsend og hans band-kompiser i Strapping Young Lad.
Devin Townsend produserer de fleste (om ikke alle) innspillingene som utgis av HDR, noen ganger under et psevdonym.
USA-mesterskapet i halvmaraton 2016

USA-mesterskapet i halvmaraton 2016 (2016 USATF Half Marathon Championships) ble arrangert 30. april 2016, som en del av Capital City Half Marathon i Columbus i Ohio i USA.
Trichocanonura

Utseende

En middelsstore (ca. 10 millimeter), avlang, gråbrunlig trebukk. Antennene er lange og tynne, mye lengre enn kroppen. Pronotum har en bakoverrettet tann litt bak midten av hver side. Dekkvingene er nesten jevnbrede, med en mørk skråstripe noe bak midten. Beina har litt klubbeformede lår. Hunnen har et langt eggleggingsrør som stikker ut et stykke bak dekkvingene.

Levevis

Larvene lever i død ved.

Utbredelse

Arten lever i det sørvestlige USA (Arizona) og det nordlige Mexico.
Store Brevik

Store Brevik er en tettbebyggelse i Son i Vestby kommune i Akershus, og en del av tettstedet Moss.
Befolkningstall: ca. 2000
Store Brevik ligger på fastlandet øst for Jeløyas nordspiss, og nord for Store Brevik vei og var opprinnelig en gård som på 1970-tallet ble bygget ut av OBOS. Store friarealer, park og strandområder preger området. Sør for Store Brevik vei ligger Søndre Brevik.
Ginny Come Lately

«Ginny Come Lately» er en amerikansk popballade, skrevet av Gary Geld og Peter Udell. 
En versjon med Brian Hyland ble utgitt på singlen ABC-Paramount 45-10294. Den var arrangert av Stan Applebaum.

Norske versjoner

Karl Ove og Fredrik Friis har skrevet norske tekster. Kai Overs versjon bærer tittelen «Kom tilbake». Friis' versjon heter «Leke med ilden».

Listeplassering

Brian Hylands versjon kom på den britiske singlelisten 12. mai 1962 og lå der i femten uker med en femteplass som beste resultat og på den amerikanske Billboard Hot 100-listen med nummer 26 som beste resultat.
Kommunestyrevalg i Mosvik

Kommunestyrevalg i Mosvik i Nord-Trøndelag.
Mosvik kommune ble opprettet i 1901 ved en deling av Mosvik og Verran kommune, som hadde eksistert fra 1867. Fra 1837 til 1867 var både Mosvik og Verran del av Ytterøy kommune. Kommunen fikk sin siste utstrekning i 1968, da Framverran ble overført fra Verran kommune til Mosvik. Fra 2012 slåes kommunen sammen med Inderøy kommune. Kommunestyrevalget i 2011 var for et felles kommunestyre for den nye kommunen, så kommunestyrevalget 2007 var det siste i Mosvik.
Kumla kirke (Närke)

Kumla kirke (svensk: Kumla kyrka) ligger i Kumla i Närke i Sverige.
På 1100-tallet ble det reist en romansk kirke med veststilt tårn på stedet hvor dagens kirke ligger. På 1200-tallet ble kirken bygget om og tilført midtskip. 
Den middelalderske kirken ble revet da en nyklassisistisk kirke ble bygget 1829–34. Arkitekt var Per Axel Nyström. 
I 1968 oppsto det brann i kirken og en ny kirke ble reist 1971–72 ved arkitekt Jerk Alton. Den ble innviet av biskop Tord Simonsson. 
I klokketårnet finnes et museum.
Klemens VII (motpave)

Bakgrunn, tidlig geistlig løpebane

Han var sønn til greve Amadeus III av Genève. Han var kannik i Paris, og ble av grev Robert av Geneve i 1359 gjort til apostolisk protonotar.
I 1361 ble han biskop av Thérouanne og i 1368 biskop av Cambrai. Den 30. mai 1371 ble han kreert til kardinal av pave Gregor XI, med tittelkirken Santi XII Apostoli. Paven sendte ham 1376–1378 som legat til Øvre Italia, for at han der skulle slå ned pave- og franskfiendlige opprør. Her gikk han frem med en ekstraordinær brutalitet, noe som til slutt – sammen med det av Gregor forordnede blodbadet i Cesena –førte til at pave Gregor, som i 1377 var vendt tilbake fra Avignon til Roma, måtte flykte til Anagni. Etter massakren av ca. 4000 borgere av byen Cesena 1.–3. februar 1377 fikk Robert av Geneve tilnavnet «slakteren av Cesena».

Pave (motpave)

Da Avignon-pavedømmets tid egentlig var over og de kardinaler som var tilstede ved konklavet valgte kardinal Bartolomeo Prignano til pave. Dette skjedde etter at den romerske befolkning hadde utøvd et visst press for endelig igjen å få en italiener på plass. Han tok navnet Urban VI og ble kronet i Roma i 1378. 
Men Urban VI levde ikke opp til en god del kardinalers forhåpninger. For det første vegret han seg kategorisk mot å vende tilbake til Avignon, og kritiserte offentlig de kardinaler som ønsket seg dette. For det andre utnevnte han 29 nye kardinaler, og av dem var det kun tre som var franskmenn. Dermed brøt han den franske dominans i kardinalskollegiet. 
Særlig de franske kardinaler var misfornøyd med dette, og så kåret de Klemens VII til pave. I og med dette ble det store skisma innledet. Klemens måtte flykte fra Roma til Avignon, der han skjenket en del av sine områder til kong Louis II av Anjou.
I løpet av sitt pontifikat kom ved siden av Frankrike og Skottland også Portugal, Aragon, Kastilla, Navarra, Sicilia, Kypros, grevskapet Savoia og deler av Tyskland under den klementinske obediens - det vil si, de holdt seg til motpaven Klemens VI. Johanna I av Napoli var en svak herskerinne som pendlet ustanselig mellom pave og motpave. Til slutt ble hun myrdet av pave Urbans nepote Karl av Durazzo, som ble hennes etterfølger og kalte seg kong Karl III av Napoli. Karl kom så på kant med pave Urban VI. Kongen hadde vegret seg mot pavens ønske om å avstå noen av Napolis vakreste provinser til Kirkestaten – noe som vel var ansett som en motydelse til paven for hans støtte av Karl etter mordet på Johanna. Pavelige styrker angrep da Napoli. Karl avverget angrepet, og ble deretter tilhenger av pave Klemens VII.
En av pave Klemens' mest prominente tilhengere var Vincens Ferrer, mens Katarina av Siena sto på Urban VIs side.
Senter for sjeldne diagnoser

Senter for sjeldne diagnoser er et tverrfaglig, landsdekkende kompetansesenter ved Oslo universitetssykehus, Rikshospitalet, som tilbyr informasjon, rådgivning og kursvirksomhet om sjeldne diagnoser. Tjenesten er rettet mot brukere, pårørende og fagpersoner som enten har eller arbeider med sjeldne diagnoser.
Alle kan ta direkte kontakt med senteret uten henvisning eller spesielle avtaler.
Phaeocroides

Utseende

Middelsstore (6 - 7 millimeter), pæreformede, hvelvede biller, brunlige, nokså blanke og fint hårete bare langs ytterkantene. Hodet er i høyden litt innbuktet foran. På dekkvingene danner punkteringen rader bare enkelte steder.

Levevis

Lite er kjent om hybosoridenes biologi. De voksne billene flyr om natten og kommer gjerne til lys. I alle fall noen arter kan finnes på relativt ferske kadavere, eller møkk.

Utbredelse

To arter lever i Asia (India, Pakistan, Bangladesh) og to i det sørlige Afrika (Namibia, Botswana).
42. etterretningssenter

42. etterretningssenter (russisk 42 морской разведывательный пункт) er en SPETSNAZ-enhet i Den russiske stillehavsflåten i det russiske forsvaret. Enheten ble grunnlagt i 1955 og hører hjemme på Russkijøya.
Buried

Handling

Paul Conroy (Ryan Reynolds) er en truckfører som jobber i Irak. Han blir angrepet av en gruppe irakere, og det neste han vet er at han er levende begravet og fanget inne i en kiste midt i ingenmannsland med ingen synlig utvei. Kun utstyrt med en lighter og en mobiltelefon som han holder kontakten med utsidelivet med, må han kjempe for å holde seg i live lenge nok til å bli plukket opp av amerikanske myndigheter. Men det viser seg at mens oksygenet sakte, men sikkert tar slutt og desperasjonen øker, er den eneste Paul kan stole på for å komme seg ut, seg selv.
Rettsfilosofi

Rettsfilosofi (også kalt allmenn rettsteori eller allmenn rettslære) har nær sammenheng med alminnelig filosofi og med politisk filosofi i særdeleshet. Det er et svært bredt og tverrfaglig område, og rommer både en rekke ulike temaer og ulike tradisjoner. Rettsfilosofiens utgangspunkt er jussens grunnspørsmål. Rettsfilosofi kan eksempelvis undersøke hva rettferdighet innebærer, eller analysere juridiske grunnbegreper som rettsregel, rettighet og gjeldende rett, eller drøfte om normer kan ha objektiv gyldighet og hva som i så fall skal til for at en norm er gyldig. Rettsfilosofi som fag som står vesentlig nærmere filosofi enn dogmatisk rettsvitenskap; rettsfilosofer er ofte utdannet som jurister eller filosofer, men kan også ha bakgrunn i andre fag som eksempelvis sosiologi (som står nær filosofi i den kontinentale tradisjonen).
En rettsfilosofisk tilnærmingsmåte til et juridisk spørsmål kan være av etisk art. Som et eksempel kan Sør-Afrikas raseskillepolitikk trekkes frem. Raseskillet var en integrert del av det sørafrikanske samfunnet, og forbudet mot giftermål og andre typer samkvem mellom svarte og hvite var fastsatt ved lov. Raseskillet var en del av rettssystemet og burde derfor være «rett». Moralske (og politiske) innvendinger fikk imidlertid mange til å bestride at det sørafrikanske raseskillet kunne være «rett» til tross for at raseskillet var basert på gyldige lovvedtak av Sør-Afrikas nasjonalforsamling.
Innen rettsfilosofi er kritisk rettsteori og feministisk rettsteori eksempler på bestemte retninger.
Tåtten om Orm Storolvsson

Tåtten om Orm Storolvsson (Orms þáttr Stórólfssonar) er en tått, en kort islendingesaga fra ca 1300. Historien foregår for det meste i Norge i og rett etter kong Olav Tryggvasons styretid (995-1000). Tåtten er episk utviklet med flere scener, og er altså relativt lang til tått å være, med 11 korte kapitler. Den har sammen med Tåtten om Torstein Oksefot blitt beskrevet som «a full but short 'biography' comparable to fornaldar sogur such as Orvar-Odds saga. The scene of the action, which specializes in troll-killings, is mainly Norway» Historien regnes som et rent lån fra Orvar-Odds saga, men ser også ut til å være inspirert av Grettes saga og Ragnar Lodbroks saga, men Odds kjempekrefter overgår endog Grettes.

Kampen for troen som tema

Fortellingen har mange trekk som er karakteristiske for tættene: en islending reiser til Norge, vinner kongens vennskap, og utfører oppdrag for ham. Det handler også om trosskiftet, møtet mellom kristentro og hedenskap og da den undergruppen av omvendelsestætter som Rowe har gitt karakteristikken «kontakt med hedenske makter». Det er også karakteristisk for gruppen av slike omvendelsestætter at fortellingen inneholder noen ikke-realistiske elementer.

Teksthistorie

Teksten er kjent fra Flateyjarbók, hvor den er en del av Den større saga om Olav Tryggvason. Den er oversatt til norsk i 2003, som en del av Den større saga. Også oversatt som del av den store sagautgaven i 2014, ved Jon Gunnar Jørgensen.
Orm blir vurdert som å være en historisk person, selv om begivenhetene som omtales i tåtten er eventyraktige.
Snikskytterkompani i Russland

Et Snikskytterkompani i Russland (russisk: рота снайперов) består av tre snikskyttertropper med pansrede personellkjøretøy. Typiske våpen er skarpskytterriflen SVD eller SVD-S. Det skal også være noen våpen av typen VSS Vintorez og noen 12.7 mm OSV-96.
En tropp i 42. motoriserte infanteridivisjon utførte prøver og forsøk med Steyr-Mannlicher SSG 04 i 2008, med dette er ikke standard foreløpig.
Patrick Marleau

Karriere

Patrick Marleau's junior-hockey karriere førte han til Seattle Thunderbirds der han spilte to sesonger. I sitt rookie år (1995–96) overrasket Marleau ved å stoppe på 32 mål og 74 poeng og å lede laget sitt til playofftap mot Kamloops Blazers som hadde den fremtidige NHL-stjernen Jarome Iginla på laget. Serien endte 4-1 men Seattle tok 3 av tapene til overtid før Blazers vant.
Under 1996–97 sesongen ble Marleau utnevnt til kaptein for Thunderbirds og ledet dem til en andreplass (bak Portland) i Western Hockey League's Western Conference. I grunnserien stoppet Marleau på 51 mål og 125 poeng og avsluttet i WHL's topp-3 i begge kategorier. I sluttspillet ledet Marleau Thunderbirds til ett Western Conference Championship, og kom på andreplass i WHL's Player of the Year avstemningen hvor han tapte kun for Peter Schaefer som spilte for Brandon Wheat Kings.
Han ble draftet i første runde som andremann totalt av San Jose Sharks i NHL Entry Draft 1997, bak senere lagkamerat Joe Thornton. Marleau lærte å kombinere sitt offensive talent med defensiv kvalitet fra tidligere Sharks hovedtrener Darryl Sutter. Han nådde 500 poeng mot Phoenix Coyotes den 14. november 2007.
Han var kaptein for Sharks hele andre halvdel av 2003–04 sesongen fulgt av en roterende kaptein. Da treneren Ron Wilson gikk etter ny kaptein, anbefalte tidligere kaptein Alyn McCauley ham til å gi kapteinsbinnet til Marleau. Den nye kapteinen gikk helt til å matche karriere-beste med 57 poeng fra 2002–03.
Marleau har i flere enn 15 sesonger vært en av Sharks' viktigste spillere. Hans prestasjoner på isen, samt hans sympatiske vesen, har gjort ham svært populær blant fansen til Sharks. 
Både i 2010 og 2014 ble han plukket ut på det stjernespekkede OL-laget til Canada, hvor han ved begge anledninger vant gull. Sammen med rekkekamerat Joe Thornton har han likevel stadig til gode å vinne Stanley Cup. 
I 2014 signerte Marleau en ny treårskontrakt med Sharks. Ved utløpet av denne kontrakten vil Marleau ha spilt 20 sesonger for samme NHL-klubb.
2. juli 2017 skrev han som unrestricted free agent på en treårsavtale med Toronto Maple Leafs.
Den 22. juni 2019 ble han tradet til Carolina Hurricanes. Den 27 juni 2019 kjøpte Hurricanes han ut av kontrakten.
Librita

Utseende

Små (vingespenn ca. 25 millimeter), brune og oransje smygere. Oversiden er mørkbrun med utbredte, oransje til gulaktige felter.

Levevis

Sannsynligvis lever larvene, som andre Hesperiini, på gress og halvgress.

Utbredelse

Slekten er utbredt i Mellom-Amerika.
Klaus Liebscher

Utdanning og yrkeserfaring

Liebscher er utdannet dr. juris. ved Universitetet i Wien. 
I 1968 begynte han å jobbe i Genossenschaftliche Zentralbank AG, som i dag heter Raiffeisen Zentralbank Österreich. Der satt han også i styret fra 1980, og fra 1988 til 1995 var han administrerende direktør og styreformann. Han var også president i Wiener Börse (Østerrikes børs) fra 1990 til 1995.
Han ble president i Østerrikes nasjonalbank i 1995, og etter etableringen av Den europeiske sentralbank i 1998 ble han sentralbanksjef (Governor) i sentralbanken. Som sentralbanksjef representerte han sentralbanken i Den internasjonale oppgjørsbanken og Det internasjonale pengefondet, og han satt i Governing Council og General Council i Den europeiske sentralbank. 
Den 1. september 2008 ble Liebscher erstattet av Ewald Nowotny som sentralbanksjef. Fra 11. november 2008 til selskapet ble oppløst 30. juni 2016 var han administrerende direktør i Finanzmarktbeteiligung Aktiengesellschaft.
Opuntia

Opuntia er en slekt i kaktusfamilien. Den omfatter over 300 arter, som er spredt utover nesten hele det amerikanske kontinentet. Den mest kjente arten er fikenkaktusen, hvis frukter er spiselige.
Your Choice Live Series (Life... But How To Live It?-album)

Your Choice Live Series er et livealbum med Life... But How To Live It?, utgitt i 1989. Albumet er innspilt live i Alzey i Tyskland den 28. oktober 1989.
Mesterligaen 2013/2014

Kvalifisering

Det er to forskjellige kvalifiseringsveier. Den ene for klubber som har vunnet sin nasjonale liga, uten å være automatisk kvalifisert til gruppespillet. Den andre, såkalte League Route, er for lag som ikke vant sin liga og ikke er automatisk kvalifisert til gruppespillet og disse lagene kommer med fra 3. kvalifiseringsrunde. I de to første kvalifiseringsrundene er det kun seriemestere fra de nasjonale ligaene som deltok. I kvalifiseringsrundene spiller lagene mot hverandre hjemme og borte. Alle nasjonale mestere som ikke kvalifiserer seg til gruppespillet får en økonomisk kompensasjon på euro 200 000 i tillegg til den økonomiske bonusen de får i den runden de blir slått ut.

Play off

Trekningen av play off-runden blir foretatt 9. august og første kamp blir spilt 20. og 21. august, og med returkamper 27. og 28. august 2013.
Play off-runden blir også delt i to seksjoner, en for de 10 vinnerne som kvalifiserer seg gjennom Champions Route i tredje kvalifiseringsrunde (kampene 1-10) og en for de øvrige, ikke nasjonale mesterne gjennom League Route. Lagene seedes i henhold til klubbkoeffisienten 2012/2013. Et seedet lag blir trukket mot et ikke-seedet lag, likeledes hvem som skal ha første hjemmekamp.
De tapende lagene i begge seksjoner går inn i gruppespillet i Europaligaen.
Alle de 20 lagene som deltar i play off-runden får en fast økonomisk utbetaling fra UEFA på euro 2,1 millioner (ca NOK 16,6 millioner).

Nasjonale mestere

De 10 vinnerne fra den tredje kvalifiseringsrunden for nasjonale mestere vil delta i play off runden for nasjonale mestere.

Ikke-mestere

De 10 lagene i denne rundene vil være de fire vinnerne fra den tredje kvalifiseringsrunden for ikke-mestere og de fem lagene som går direkte inn i denne runden.
Lakeland (Florida)

Lakeland er en by i Polk County i Florida. Lakeland har cirka 90 000 innbyggere (2005). Byen ble grunnlagt i 1883, og fikk status som by to år senere, i 1885.
Alhambra (sigar)

Alhambra er et filippinsk sigarmerke produsert av La Flor de la Isabela.
100 norske kulturperler

100 norske kulturperler er en kulturhistorisk guidebok av Tom Helgesen og Tom Schandy fra 2009. Forfatterne valgte ut det de oppfatter som de hundre «flotteste og mest spennende Norge har å by på». Alle fylker er representeret, Mange av stedene presenteret er tusenårssted. Også kulturminner som skip og helleristninger er med blant kulturminnene.
Boka har forord av daværende kulturminister Trond Giske.
Andrej Smirnov

Bakgrunn

Smirnov er rullestolbruker. Han har ryggmargsskade, som han fikk da han falt og skadet ryggen da han var 12 år gammel. Han fikk påvist cerebrospinal skade (skade på sentralnervesystemet), en skade som ikke kan opereres. Som barn, før skaden, drev han med friidrett og hurtigløp på skøyter. Etter skaden fortsatte han med idrett, og prøvde ut bl.a. håndbak, bueskyting, dart og tennis. I 2003 begynte han med rullestolcurling.

Idrettskarriere

Smirnov deltok i sitt første VM ved VM i rullestolcurling 2004 i Sveits, der Russland kom på 9.-plass. Han deltok også ved VM i 2005, 2007, 2008 og 2011, men Russland fikk ikke medalje i disse mesterskapene. De kom på 4.-plass i 2011. 
Ved VM i rullestolcurling 2012 vant Russland gull, med Smirnov som skip. De slo Sør-Korea 9-1 i finalen. Ved neste VM, i 2013, kom de på 5.-plass. 
Han var også skip ved Paralympiske vinterleker 2014 i Sotsji i Russland, der det russiske laget kom på 2.-plass. Her tapte de 3-8 for Canada i finalen.
Terhi

Terhi er en båtprodusent fra Finland. De produserer åpne fritidsbåter laget av ABS-plast.